## El Consell pren raó dels contractes d’emergència dels servicis de vigilància i seguretat, de banys químics i de traducció

*** Amb un import global de 207.861,32 euros, l’Agència Valenciana de Seguretat i Resposta a les Emergències (AVSRE) ha realitzat estos contractes per a atendre les necessitats urgents derivades de la DANA**

El Consell ha pres raó dels contractes d’emergència dels servicis de vigilància i seguretat i de banys químics, així com del servici de traducció i interpretació per a atendre necessitats urgents derivades de la riuada del passat 29 d’octubre de 2024.

En este marc, l’Agència Valenciana de Seguretat i Resposta a les Emergències (AVSRE), pertanyent a la Conselleria d’Emergències i Interior, va adoptar diverses mesures per a fer front a esta emergència.

Les actuacions inclouen, d’una banda, el contracte de reforç del servici de vigilància i seguretat en el Centre de Coordinació d’Emergències (CCE) situat a l’Eliana, amb un import d’adjudicació de 6.070,02 euros (IVA inclòs) a l’empresa Med Seguridad, SA.

D’altra banda, un altre dels contractes és el servici de lloguer de banys químics i la neteja d’estos durant l’emergència derivada de la riuada, en diferents ubicacions de la província de València.

Inicialment es van sol·licitar 73 banys químics en 20 ubicacions (Alaquàs, Albal, Aldaia, Algemesí, Benetússer, Beniparrell, Catarroja, Godelleta, l’Alcúdia, Llocnou de la Corona, Massanassa, Paiporta, Picanya, Xirivella, Alfafar, Sedaví, PMA Paiporta Texac, CRM Ikea, CRM Benetússer i CRM Bonaire).

Actualment queden banys en el PMA Paiporta i en la plaça 3 d’Abril de Paiporta. S’han anat retirant els banys de les ubicacions indicades progressivament, segons les necessitats. Este contracte es va adjudicar a l’empresa Toi Toi Sanitarios Móviles, SA, per un import de 71.791,30 euros (IVA inclòs).

Finalment, el contracte d’emergència del servici de traducció i interpretació per a facilitar la comunicació en àrab es va adjudicar a l’empresa Seprotec Traducción e Interpretación, SLU, per un import de 130.000 euros (IVA inclòs).

Concretament, del 15 de novembre de 2024 al 8 de gener de 2025, un equip de cinc traductors va atendre diàriament (excepte els divendres i l’1 de gener). Quatre dels traductors corresponen a Seprotec, SL, i un a Tragsa i SGISE, que es van alternar per a garantir el servici.

Fecha: 14/01/2025